
SIGNE GJESSING

Ut i det u-løse

Gjendiktet av Silje Linge Haaland

Dikt

H//O//F


Jeg vil aldri kunne få orden på foldene

på øyelokkene dine

først etternavn, så fornavn

hvis de kunne kremte, ville de utstøtt

ringer i vannet fra flokken av folder

du utfolder

en fallskjerm når du lukker øynene

men den skal foldes sammen igjen

verden er skallet

mellom øyevippene dine,

det vet du



støv:

dagslyset

biter negler av seg selv for å slippe unna

som månen

men nettopp ikke som månen



vi lesser av stunder på tidens kne

morgenstunder og stjernestunder

vi ikke lenger kan bære på

skuldrene

fordi vi har gått ned i vekt



et dessuten sleper seg over språket

som er føyket til i løpet av natten.

En debatt av aske

våger ikke noe,

planeten er en tynn, grå plate

som svaier i ryggen.

Hersides danser med hinsides.

Skoene er ravklumper

som samles opp



Det trekker, som fra et vindu,

gjennom silken

det var stillhetens tolk som sa det. Det er en sorg

at han slipper unna med det. Det er virkelig en sorg.

Et smørbart univers

Nei. Enda en. Jeg bevitner

at ingenting noensinne har vært lettere. Vi vil smøres

på Gud, og det var alt,

men det var han som sa det. Jeg kan ikke

tolerere en utett stillhet.

Enda mindre enn silke som trekker.

Derfor blir det ikke noe av.

